description: "Булмаркет рейл карго" е един от големите играчи на пазара на горивни превози

title: Коя е компанията, превозвала избухналата композиция в Хитрино

maintext:
Булмаркет рейл карго държи 5% от пазара на товарни превози
© НАДЕЖДА ЧИПЕВА
Компанията, която е превозвала взривилата се в Хитрино композиция, е русенската "Булмаркет ДМ". Нейната основна дейност е търговията с горива и предимно с пропан-бутан. Новото й подразделение "Булмаркет рейл карго" е един от лицензираните товарни ж.п. превозвачи в България. За 2015 г. "Булмаркет" е държала малко под 5% пазарен дял при товарните превози. Лидер още е държавното БДЖ Товарни превози с 65.5%.40% от "Булмаркет" се на управителя и Станко Станков, а останалите 60% са собственост на компанията "Вектра консулт", собственост на кипърската "Борунди Сървисис Лимитид", чиито собственици са други две, регистрирани в Кипър, юридически лица - "Лен секретериъл лимитид" и "Дин номинийз лимитид", представлявани и собственост на Георгиус Георигу, свързан с редица фирми, кредитопоучатели от "Първа инвестиционна банка". Адресът на "Вектра консут" - ул. "Любен Каравелов" №4 съвпада с този на няколко други фирми, свързани с банката като собственика на ски-съоръженията на Витоша - "Витоша ски"."Булмаркет рейл карго" превозва горива и други суровини за големи играчи на пазара - "Лукойл България", "Сакса" и "Инса ойл", мазут за "Полисан", меден пирит на производителя на олово и цинк КЦМ, рулони и тръби за "ТисенКруп Юпитер стомана" и за "Интерком груп", ортоксилен за "Органим", както и биодизела, произвеждан от свързаното с "Булмаркет - ДМ" предприятие "Астра Биоплант".Дружеството притежава осем електрически локомотива в движение и още три, които не са в експлоатация, както и с 9 дизелови в движение и 2 за ремонт. Собствените й цистерни за светли горива са 180, а наетите - 90. Пред телевизиите управителят на компанията Станко Станков обясни, че експлоадиралата композиция е била румънска. "Капитал" засега не успя да се свърже със Станков, за да уточни подробности за трагедията. Румъния е един от растящите пазари за "Булмаркет", а самия влак е бил натоварен на гара "Дружба" в Бургас и е трябвало да стигне до гара Север в Русе. Транспортният министър Ивайло Московски обясни, че всички правила при товаренето на пропан-бутана са били спазени.Преди около 10 години "Булмаркет ДМ" става собственик на старото пристанище на територията на бившия КТМ – Русе, като с пристанищния бизнес се занимава дружеството "Порт Булмаркет". Компанията подготвя изграждането на терминал в Русе за съхранение и зареждане на речни плавателни съдове, задвижвани с втечнен природен газ (LNG). Терминалът в Русе е част от проекта LNG Masterplan Rhein-Main-Danube по програма TЕN-T на Европейския съюз. Целта е използването на втечен природен газ като гориво за всички моторни плавателни съдове по реките Рейн, Майн и Дунав.Компанията иска да стане комплексен доставчик на пазара на различните типове газ - LPG, CNG и LNG, обясниха оттам за "Капитал" преди време, като тя "се явява един от основните доставчици на горива за т.нар. off-grid клиенти, или клиенти, несвързани към газопроводна или газопреносна мрежа".Тръговецът с горива попадна в полезрението на публиката преди година, когато негов кораб беше натоварен в Крим, въпреки санкциите на ЕС. Оказа се, че тооварът е от Казахстан и Булмаркет не са нарушили санкциите. Пак през 2015 г. сенската компания получи 20 млн. евро финансиране от Световната банка и Европейска банка за възстановяване и развитие. Средствата бяха предназначени за стратегическите проекти на дружеството и рефинансиране.За 2015 г. "Булмаркет ДМ" има приходи от 217 млн. лв. и е на загуба от 193 хил. лв., но постъпленията са основно от горива. Рафинерията й за биодизел "Астра биоплант" има дори по-голям бизнес - 334 млн. лв. за миналата година.За 2015 г. "Булмаркет рейл карго" има оборот от 7.8 млн. лв., печалба от 1.4 млн. лв. и 124 служителя.


description: Офанзивата на държавното обвинение срещу изпълнителната власт, започнала веднага след като правителството на Бойко Борисов подаде оставка, е на път...

title: Прокуратурата се насочи към поредния министър в оставка - Даниел Митов

maintext: Офанзивата на държавното обвинение срещу изпълнителната власт, започнала веднага след като правителството на Бойко Борисов подаде оставка, е на път да застигне пореден министър. В петък от прокуратурата съобщиха, че е било образувано досъдебно производство срещу "виновни длъжности лица от Министерство на външните работи". Това е станало след сигнал на депутатът от БСП Кристиян Вигенин, който твърди, че е изнесъл данни за корупционни практики при поръчка на телефонни централи за нуждите на дипломатическите представителства.

fasttext_language: bg


description: Проблемите за компанията се увеличават поради намаляващото търсене на големи самолети

title: Airbus ще намали още повече производството на A380

maintext:
© Надежда Чипева
Най-големият европейски производител на самолети - Airbus, ще завърши годината с лоши новини, след като се разбра, че компанията ще намали допълнително производството на водещия модел A380, съобщава Wall Street Journal. Airbus обяви по-рано през годината, че няма достатъчно поръчки за A380 и ще намали производството му. Сега проблемите стават по-сериозни и френската група може да натрупа нови финансови загуби през следващата година.Новината идва в момент, в който изглежда, че ерата на големите самолети с четири двигателя е към края си. Подобни проблеми има и при конкурента Boeing. Подобно на Airbus Boeing също обяви през годината, че ще намали производството на своя еквивалентен модел 747-8. Причината и при двете компании е намаляващото търсене от страна на авиопревозвачите.Airbus обяви първоначалните си проблеми с търсенето на A380 през юли. Тогава компанията съобщи и за първите си планове за намаляване на производството. Според тогавашните рестрикции Airbus трябваше да произвежда по 12 броя A380 на година. Обичайно компанията произвежда по 27 и се надяваше броят им първоначално да намалее до 20. В крайна сметка това се оказа прекалено оптимистично и Airbus ще трябва да направи още по-големи промени в плановете си.Френската група вече е стигнала до споразумение с ръководствата на Emirates Airline, най-големият купувач на самолетите, както и производителя на двигатели Rolls-Royce. Компанията вече изостава от графика и ще достави на различни компании шест самолета със забавяне от една година и още шест със забавяне от две години. От компанията не са дали точно обяснение на какво се дължи това.Emirates очаква първите доставки на новия модел A380 през тази седмица. Това ще бъдат първите модели за Emirates, които ще са задвижвани от двигатели на Rolls Royce. Досега самолетите на авиокомпанията от Персийския залив бяха с двигатели, направени от General Electric и United Technologies. От Rolls Royce и Airbus обявиха, че все още работят по изпълняването на изискванията на Emirates.


description: Очакваното забързване на икономиката, растящата инфлация и президентът Тръмп се предвижда да са в основата на повишението

title: Ръстът на лихвите в САЩ може да продължи през идните години

maintext:
Как нарастваха лихвите до 2006 г.
Бившият председател на Фед Бен Бернанке започва плавното повишаване на лихвите още през юни на 2004 г. Тогава основният процент е 1, а покачването на цените - около 3%, над считаната за здравословна инфлация от 2%. В следващите две години Фед повишава лихвите неколкократно, като те достигат 5.25% през юли 2006 г. Това забавя инфлацията в страната, но с настъпването на кризата през септември 2007 г. започва плавното им понижение, за да се стигне до ниските лихви в момента.
Федералният резерв (Фед) ще има динамична 2017 г., прогнозира бившият главен икономист на швейцарската UBS Джордж Магнус. Очакванията пред централната банка са да продължи да повишава лихвите през идната година, като затвори последния цикъл на ръст в основния лихвен процент от 2006 г. Тогава той продължи две години, но от много по-високa база (1%). Според Магнус това означава, че плавният ръст на лихвите може да продължи по-дълго от една или две години, за което роля ще има и икономиката, и политиката, пише Financial Times.Избирането на Доналд Тръмп за президент дойде в частност благодарение на обещанията за устойчив икономически растеж в САЩ. Вместо "още от същото" под формата на ниски лихви, които да улеснят кредитирането, Тръмп се очаква да предприеме различен подход. Той поставя акцент върху частната инициатива, като смята да улесни местните компании чрез данъчна реформа, която да намали тежестта на фиска както върху юридическите, така и върху физическите лица. Същевременно се предвижда и улеснения на бизнеса под мотото "отмяна на две регулации за всяка нова", което трябва да направи 3-4% ръст в БВП по-скоро правило, отколкото изключение, теза, подкрепена и от бъдещия финансов министър Стивън Мнучин.Планираното форсиране на икономиката очаквано ще повиши и инфлацията, като допълнителен тласък в тази посока се очаква да донесат и заложените фискални стимули. Новоизбраният президент обеща 1 трлн. долара държавни инвестиции в инфраструктура, които се явяват директни субсидии за частния сектор. Изпълнението в цялост на тази програма все още не е сигурно заради значителния ръст на държавните разходи, който вероятно ще бъде оспорен от републикански конгресмени. И частичното ѝ провеждане обаче е причина анализатори и икономисти да очакват от Фед плавно да повиши лихвените равнища. Икономическата теория гласи, че това ще ограничи ръста на цените, като забави кредитирането, повиши спестяванията и покачи на курса на долара.Аргументите на икономическата статистика в полза на растящи лихви не се изчерпват дотук. Данните удовлетвориха Фед освен с растяща инфлация и с подобряващ се пазар на труда. Националната статистика отчете безработица от 4.6% през ноември, най-ниската от 2007 г. С изключение на месец май на 2016 г. най-голямата икономика продължава да създава работни места, подкрепяйки тезата, че е време за повишаване на лихвите до пазарни равнища.В полза на дългосрочния ръст на лихвите е и изтичащият мандат на председателя на Фед Джанет Йелън. Тя трябва да сдаде поста през март на 2018 г., като това ще е идеален шанс за републиканците да овладеят още една от американските институции, като освен фискалната ще могат да сложат ръка и върху монетарната политика в страната. Столът под Йелън се клати още от началото на изборния процес, като Тръмп не гледа с добро око на работата на институцията в последните години.Ефектите от ръста на лихвите ще се почувстват от развиващите се икономики, предупреждава Магнус. По-голямата доходност и по-скъпият долар ще въздействат негативно на доларови икономики като Турция, а отлив на инвестиции е вероятен от Бразилия. Китай вече страда от бягство на капитал, като отношението на Тръмп към страната се очаква да превърне отлива в тенденция.


description: Поскъпването на петрола на пазарите продължава

title: Енергийният сектор спечели от решението на ОПЕК да свие производството

maintext:
© Staff
Европейските акции се разделиха по линия на споразумението на ОПЕК. В сряда петролният картел договори свиване на добива с 1.2 млн. барела на ден от януари 2017 г. Най-голямата промяна в предлагането през тази и може би в следващата година доведе до поскъпване на акциите на енергийните производители.
Секторният индекс EuroStoxx Oil & Gas, който обединява акции в сектора на енергетиката, се покачва с 1.71%, а от другата страна EuroStoxx 600 губи 0.23%.
На борсата в Лондон разделението си пролича и във FTSE 100 (-1.24%). Акциите клас В на Royal Dutch Shell са сред водещите при печелившите, като покачват цената си с 1.56%, а губещите съдържат различни сектори. Емисиите на компаниите в производството и разпространяването на бързооборотни стоки, както и комуналните услуги, са обект на разпродажба, като по-скъпите разходи за енергия се очаква да навредят на печалбите.
Френският САС 40 се понижава с 0.20%. Най-губещи в Париж са книжата на доставчика на питейна вода Veolia (-3.13%), а акциите на Carrefour губят близо 2%, отново заради очакваният ръст в себестойността на продаваните стоки. Германският DAX се свива с 0.84%, но се различи от останалите пазари, като доставчиците на електричество бяха потърпевши. Цената на акциите им обичайно реагира положително на по-скъп петрол, но книжата на RWE губят 2.54%, а при E.ON понижението е 2.29%.
Стойността на петрола нараства с нови 3%, след като вчера и двата сорта затвориха с повишения в цената от близо 9%. Подхранваната от ОПЕК еуфория води котировката на WTI до 50.83 долара за барел, а при сорта брент тя достига 53.33 долара, оставайки малко под най-високата си стойност за годината от октомври.
Изкачването при петрола е подпомогнато и от по-слабия долар. Индексът на американската валута губи близо четвърт процент, като роля за това има паундът, който поскъпва с 1.19% до 1.2655. Еврото покачва курса си с 0.13% до 1.0605, а йената се задържа над 114. Швейцарският франк не успява да достигне паритет с долара, като поскъпването от 0.10% го поставя на 1.0156 за единица от американската валута.


description: Борбата за кадри и икономическият растеж са вдигнали почасовото заплащане

title: Разходите на компаниите за труд са се повишили

maintext:
България е на трето място по увеличение на разходите за труд в ЕС, като на първо е Румъния с 14.7%, а на второ - Чехия с 9%, сочат данни на Евростат.
© Георги Кожухаров
Разходите за труд на компаниите продължават да се увеличават, а най-големият ръст е при някои сектори, в които се усеща по-висок растеж и недостиг на работна ръка, като туризъм, преработваща промишленост и имоти. Данните на НСИ показват, че общите разходи на работодателите за един отработен час нарастват с 8.4% през третото тримесечие спрямо същия период на миналата година.Увеличение има както във възнагражденията (с 8.3%), така и в обезщетения, осигуровки и данъци (с 8.8%) спрямо 2015 г. Стойностите са сред най-високите за последните пет години и съвпадат с по-силния растеж в производителността на труда през третото тримесечие на годината (4.2%). В допълнение, в момента на пазара на труда има по-малко безработни и повече заети, а фирмите страдат от недостиг на подходящи кадри за свободните позиции. Комбинацията предполага по-висока конкуренция между фирмите за наличните човешки ресурси, т.е. по-високи разходи за труд.България задържа третото място по увеличение на показателя в ЕС, като класацията все още води Румъния (с 14.7%), а на второ място се нарежда Чехия (9%), сочат данните на Евростат. Високите проценти в двете водещи страни могат да се обяснят с ниската база в Румъния, а и в България, докато недостигът на работна ръка в Чехия ще продължи да ускорява растежа на разходите за труд. Трите държави са и сред тези с най-голям ръст на БВП в ЕС.Най-бързо се покачват разходите на бизнеса за служители в сектора "Култура, спорт и развлечения" – с 19.6% през периода юли - септември спрямо същия период на 2015 г. Обяснението – силният туристически сезон тази година. Секторът отчита 14.7% по-високи приходи за 2016 г. в сравнение с предходната, сочат данни, представени на Конгреса на световните цивилизации и модерния туризъм в София през ноември. В същото време туристическият бум се е отразил по слабо на разходите за труд на хотелиерите и ресторантьорите – с 0.8% на годишна база за трето тримесечие.Увеличението си запазват през третото тримесечие разходите за труд при операциите с недвижими имоти (10.2%) и в преработващата промишленост (10%), а здравеопазването бележи най-високия си ръст от кризата насам – 10.3%, теглено главно от разходите за възнаграждения.Бавно нарастват и общите разноски на работодателите за наети във ВиК сектора (1.9%) и добивната промишленост (3.1%), сочат данните на НСИ.Тенденцията ще се запази през 2017 г. според различни прогнози и анализи. Причината е в увеличението на осигурителната вноска с 1 процентен пункт и по-високата минимална работа заплата, която ще нарасне с 40 лв. до 460 лв. от догодина. На разходите на работодателите ще се отрази и покачването на пенсионната възраст от 1 януари.Успоредно с това 38% от работодателите очакват трудности през 2017 г. заради липсата на квалифицирани кадри според данни от анкета на Българската търговско-промишлена палата. Изпълнителната агенция за насърчаване на малки и средни предприятия от друга страна посочва, че при МСП недостигът се усеща от над 70% от работодателите. Това предполага засилване на конкуренцията между фирмите за наличната работна ръка, а в резултат – ръст в разходите за труд.


description: Няколко европейски фирми не могат да изплатят дивидентите си извън страната

title: Чуждите компании в Китай бяха ударени от новия контрол върху плащанията към чужбина

maintext:
След големия отлив на капитали през изминалата година, Китай взема мерки.
© Jason Lee
Няколко европейски компании в Китай не могат да изплатят дивиденти в чужбина заради нововъведения контрол от седмица насам върху капиталовите потоци в страната, съобщава Financial Times. Търговската камара на ЕС в Пекин заяви, че трудностите на европейските компании са "разрушителни за бизнес операциите", и посочи конкретни примери.Мерките, които включват сложни процедури за одобряване на изпращането на пари извън страната, бяха въведени на 28 ноември. Целта им е да подкрепят китайските резерви в чужди валути след период на безпрецедентен отлив на капитали, който свали курса на юана с почти 6% спрямо долара тази година. Китай продаде долари от валутните си резерви в опит да намали натиска върху юана, като нивото на резервите му достигна в края на октомври най-ниския си праг от март 2011 г. - 3.12 трлн. долара.Търговската камара на ЕС в Пекин обяви, че от понеделник една от компаниите, базирана в Шанхай, не е могла да изплати дивиденти за стотици милиона юани, докато друга компания в югоизточен китайски град е била уведомена, че одобрението на плащането ѝ от 900 млн. юана (131 млн. долара) ще отнеме повече време. Трета компания в Югозападен Китай е трябвало да представи подробен план за изплащането на дивидент от 2 млрд. юана, което според камарата е необичайна практика. Такива плащания са били рутинни само допреди 2 седмици.Миналата седмица държавният китайски регулатор инструктира в конферентен разговор около 20 чужди и местни банки за незабавното прилагане на новите правила върху чуждите капиталови потоци. Според тях компаниите трябва да получат одобрение от регулатора за плащания за над 5 млн. долара в чужбина, както и за плащания на дивиденти и вноски по заеми независимо от валутата."Непубликуваните насоки за контрола върху капиталовия отлив са разрушителни за регулярните бизнес операции на компаниите от ЕС", заяви Йорг Вутке, председател на камарата на ЕС в Пекин. "Също така ненужно увеличава несигурността по отношение на предвидимостта на инвестиционната среда в Китай."Някои банки съветват клиентите си да придружават молбите си за трансфер на средства в чужбина с приложения от 10 страници, като регулаторът се е задължил да дава преценката си в рамките на пет дни. Търговската камара на ЕС обаче твърди, че шансовете за получаване на одобрение дори и при допълнителните приложения е много нисък в момента, както и че "предишно одобрени дивидентни плащания са временно спрени".Правилата също са различни между различните градове, твърди камарата. Прагът за одобрение в някои градове е по-нисък от 5 млн. долара – например в Чонгкинг е 1 млн. долара.


description: Повечето от тях са концентрирани в икономическите специалности, а някои изпреварват държавните по реализация на студентите

title: Къде е мястото на частните университети

maintext:
Текстът е част от специалното издание "Най-добрите университети в България". То използва данните от Рейтинговата система на висшите училища в България 2016, създадена от консорциум "ИОО-С" в изпълнение на обществена поръчка на Министерството на образованието и науката. Системата подпомага потребителите при избор на висше училище, а в специалното издание на "Капитал" можете да намерите анализ на изводите от рейтинга, както и полезна информация за ключови специалности, университети, студентски обмен и възможности за финансиране на образованието. Изданието може да бъде намерено в дигитален вариант в библиотеката на capital.bg, а в хартиен – в търговската мрежа (OMV, Лукойл, BILLA, Inmedio, Relay, One minute, Lafka – централни обекти) или с онлайн поръчка. Всички текстове по темата можете да откриете тук.
В различните държави по света на частното и на държавното висше образование се гледа по различен начин. Основната разлика между тях идва от начина на финансиране - държавните получават средства от бюджета, а частните - основно от таксите на студентите, заради което са и по-скъпи в по-голямата си част. Повечето университети във Великобритания например са държавни, включително и най-престижните висши учебни заведения като "Оксфорд" и "Кеймбридж". В България сред частните университети има безспорни първенци в много категории на рейтинга на висшите училища - като Американския университет в Благоевград. От друга страна, държавните в лицето на Софийския университет например все още са конкуренция в много направления, особено в сферата на науката или компютърните специалности.В България има 13 частни висши учебни заведения, разпръснати из страната. Някои от тях имат по-дълга история и традиции - Нов български университет (НБУ) и Американският университет в България (AUBG) са основани преди 25 години. В НБУ се преподават широк спектър специалности - езикови науки, изкуства, информационни технологии, логопедия, телекомуникации и други.Американският университет предлага и програмата Liberal arts - образователен подход от САЩ, в който се изучават различни дисциплини и с течение на времето студентът избира конкретна специалност. Това помага на студентите да не допуснат грешка в началото на следването, а да добият общи, но полезни знания, които да им дават шанс да направят информиран избор. Общият брой на специалностите, които се предлагат, е 11, сред които бизнес администрация, математика, политически науки и информационни системи. Подспециалностите са малко повече и надграждат над тези теми - има варианти например за филмово изкуство, антропология, предприемачество и науки за Югоизточна Европа.Варненският свободен университет "Черноризец Храбър" също предлага голяма палитра от специалности - от психология до архитектура, а Бургаският свободен университет набляга на икономически и хуманитарни науки, с изключение на седемте технически специалности, сред които комуникации и електронизация за възобновяеми енергийни източници и софтуерно инженерство. Право може да се учи и в три от четирите изброени досега частни университета, с изключение на Американския университет.Някои от частните колежи и висши училища изглеждат по-тясно специализирани, но в действителност предлагат широк спектър от специалности. Във Висшето училище по агробизнес и развитие на регионите в Пловдив например може да се учат традиционните финанси или счетоводство, но и управление на агробизнеса или пък арт мениджмънт. Училището е и едно от местата, където се предлага магистратура по здравен мениджмънт. Театралният колеж "Любен Гройс", създаден в началото на 90-те години, пък е единственото висше учебно заведение сред частните, специализирано само за изкуство (в НБУ също се предлага бакалавър по актьорско майсторство).Висшето училище по застраховане и финанси създава специалност в сътрудничество с рекламната агенция Saatchi&Saatchi - бакалавър по реклама, иновативен маркетинг и бранд мениджмънт. Като цяло повечето частни висши учебни заведения предлагат специалности, свързани с мениджмънт, администрация, финанси и бизнес. Науките като физика, химия или биология не се срещат в частните университети.В някои отношения частните университети успяват да победят държавните. Ако съдим по индикатора реализация на завършилите студенти, ще видим, че в някои направления образованието в частен университет би било добра инвестиция. В направление администрация и управление Американският университет в България води класацията по реализация, като студентите му са с втория най-висок облагаем доход в страната (първи са завършилите информатика в Софийския университет).Имайки предвид отново реализацията на завършилите, бъдещите студенти по обществени комуникации и информационни науки също е най-добре да изберат AUBG или Нов български университет, които заемат първите две места в класацията и изпреварват Софийския и УНСС. В това направление влизат специалности като медия и комуникации, връзки с обществеността и журналистика.Американският университет е първенец по реализация на студентите и в политически науки, а НБУ - в социални дейности. Реализацията на студентите в направление изобразително изкуство от НБУ изненадващо е и по-добра от тази на студентите от Националната художествена академия.Що се отнася до напоследък много популярната информатика, най-добрият избор след Софийския университет са AUBG и НБУ. Останалите технически специалности обаче не са силата на частните висши учебни заведения. По реализация студентите по комуникационна и компютърна техника от НБУ все пак са на второ място, след тези от Техническия университет в София.Филологиите в Нов български университет (където се предлагат специалности като арабистика, романистика, италианистика и други) също са успешни и попадат на второ място в стандартизираните класации в рейтинга, веднага след Софийския университет.Правото в частните университети според стандартизираните класации обаче не е толкова успешно - НБУ е на пето място, Варненският свободен университет - на шесто, а Бургаският свободен - на седмо.По-голям дял от студентите по теория на изкуството са в частни университети - 66%, като трябва да се вземе предвид, че тази специалност е и с най-малко студенти в България - 75. Именно Нов български университет попада на първо място в стандартизираната класация в това направление. Студентите, изглежда, са доволни от преподаването. Александра Мицева, която в момента подготвя дипломната си работа, смята, че е направила правилния избор, тъй като преподавателите й са взискателни, но отделят внимание и усилия, за да могат студентите да вникнат в дълбочина в материала.61% от студентите в специалностите театрално и филмово изкуство и 46% от тези в администрация и управление също учат в частни университети. За последното направление вероятно обяснението е,че повечето частни висши учебни заведения са насочени именно в тези специалности. Същевременно само 38% от студентите в направление национална сигурност и 32% от тези по психология са избрали частното висше образование.


description: Малките и средните компании със специфични дейности раздвижват транспорта

title: Транспорт: Да си имаш ниша

maintext:
Пристанището на Цветелина Бориславова "Порт България уест" увеличава приходите си за 2015 г. със 112%.
© Надежда Чипева
Статията е част от класацията на най-динамичните малки и средни компании "Гепард". Поръчайте изданието на хартия или в pdf формат тук или на 02/4615 271 и 02/4615 349. Цена 15 лв. с ДДС и доставка.
Бившите вътрешни превози на СОМАТ са лидер в класацията през новото дружество "Евротранспорт 2000".
Почти колкото бизнеса за година на държавното предприятие "Ръководство на въздушното движение" са приходите на 20-те най-растящи малки и средни предприятия за 2015 г. в сектор транспорт. Всяка от компаниите в класацията "Гепард" на "Капитал" обаче е успяла да полети в своята си посока на развитие. А сред редица от малките растящи компании се крият големи играчи.Лидер в класацията на най-растящите средни и малки предприятия в сектор транспорт е "Евротранспорт 2000". Компанията расте с главозамайващите 4191%, като приходите й от 255 хил. лв. през 2014 г. през 2015 г. са 10.9 млн. лв. Персоналът от един служител през 2014 г. се увеличава на 98 души за една година. Компанията извършва основно хладилни превози вътре в страната, като се занимава с логистиката на редица от големите вериги за бързооборотни стоки, обяснява управителят на компанията Сийка Димитрова. Освен превози в рамките на страната тя извършва дейност и по пътищата на Стария континент, като вози експресни товари към Германия и обратно. Разполага с 45 хладилни камиона и с още 10 бордови.Отговорът на въпроса как е възможно постигането на всичко това се крие в залеза на доскоро най-голямата компания в българския транспорт - бившата държавна фирма СОМАТ. Дълги години дружеството беше номер едно в автомобилните превози, като се развиваше на широк фронт през бившите съветски републики до Афганистан и генерираше приходи от над 320 млн. лв. през 2012 г. Бизнесът на бившата държавна компанията, част от групата Willi Betz, обаче пострада сериозно по няколко направления, сред които и политическите проблеми между Русия и Европейския съюз, и компанията е претърпяла реорганизация. На практика "Евротранспорт 2000" се явява наследник на бившите вътрешни превози на гиганта и огромният подем за една година на иначе новото дружество е напълно логичен.В полето на напълно новите ниши пък се развива подгласникът - пловдивската "Трък фери". Българската компания е посредник между българските превозвачи и италианската фериботна компания Grimaldi Group, като резервира места за камионите, пътуващи между Гърция, Италия и Испания по вода. Открила е ниша, тъй като преди няколко години за българските автомобилни компании е било изключително трудно да намерят място на някой от фериботите между Гърция и Италия, тъй като камионите с такива регистрации са били обслужвани приоритетно. Компанията е основана през 2012 г., като за да осъществи бизнес плана си, тя има нуждата от фериботен превозвач партньор. Българската компания успява да се споразумее с италианската компания, базирана в Неапол, Grimaldi Group, собственост на Гуидо Грималди, и става неин основен партньор за България и Турция. Бизнесът на компанията явно расте, като за изминалата 2015 г. "Трък фери" се нарежда на второ място на най-растящите малки и средни предприятия в сектор транспорт. Компанията е собственост на "БГ сървис 2011". Приходите й за 2015 г. са 24.9 млн. лв., което е с 435% повече от тези за 2014 г., когато са били 4.6 млн. лв.От компанията обясняват успеха си с това, че са дали сигурност на превозвачите за осъществяването на този тип превози, като към момента са обхванали 80% от българските превозвачи, пътуващи за Италия и Испания. Към днешна дата "Трък фери" е станал най-големият клиент на Grimaldi Group на линиите между Гърция и Италия и между Италия и Испания, казва управителят на дружеството Васил Боснешки.От "Трък фери" са изчислили, че услугата "Дълъг мост" спестява 1120 км път, дава до 2 дни по-бърз транзит, намалява риска от кражби и щети, по-бавно се амортизира превозното средство.Основен клиент на "Трък фери" е най-голямата автомобилна компания в страната - пловдивската ПИМК, която от няколко години сериозно набляга на комбинираните превози за осъществяване на доставките си. Компанията е известна с това, че вози стоката на испанската Inditex, собственик на марките Zara, Stradivarius и т.н. Отделно по думите на Боснешки "Трък фери" обслужва 80% от българските превозвачи, пътуващи за Италия и Испания. От 2015 г. "Трък фери" вече започва да предлага на своите клиенти и услугата да им резервира преминаването през някои от най-натоварените тунели на Стария континент.На пето място в класацията на най-растящите малки и средни предприятия в сектор транспорт попада още една компания с бутикова дейност. Това е фериботната "Варнафери", която за 2015 г. увеличава приходите си с 211% и те нарастват от 3.1 млн. лв. на 9.8 млн. лв. Дружеството е създадено през 2011 г. като съвместна компания между Параходство "Български морски флот" (БМФ), контролирано от братята Кирил и Георги Домусчиеви, и Параходство "Българско речно плаване", част от групата "Химимпорт". Двата водни превозвача имат равно участие и реконструират фериботен кораб, който да вози по линията Варна - порт Кавказ. Пускането му става въз основа на спогодба от 2008 г., подписана между Русия и България за създаване на въпросната връзка по море за превоз на жп вагони и контейнери. В споразумението участват руските железници (РЖД ОАО) и българските. "БДЖ Товарни превози" се явява и оператор на фериботния терминал на Белославското езеро. Като морски превозвач от другата страна се включва "Аншип", собственост на руския бизнесмен Александър Аненков. Компанията пуска два кораба по линията - "Авангард" и "Славянин", които започват да возят. Българският кораб "Варна" е пуснат на вода в края на 2013 г., като по информация от "Варнафери" в него са вложени 18 млн. долара. Той започва работа през април 2014 г., като руските кораби вече са разработили линията и возят основните товари по нея.За да помогне на българската страна, в края на 2014 г. транспортният министър Ивайло Московски излиза със странната заповед при влизането във фериботното пристанище на Белославското езеро руските и българските кораби да се редуват, нищо че руските са два, а българският един. Основният успех на компанията за 2015 г. обаче не се крие в активността на българското транспортно министерство, а в преминаването на товарите на "Газтрейд" към "Варнафери", като вносителят на пропан-бутан е основният товародател по линията. До лятото на 2015 г. той работи с руските кораби. После обаче решава да даде половината на "Варнафери", които са дали по-добра цена, а от началото на 2016 г. всичкото количество преминава към българския морски превозвач. Компанията обаче не е успяла да се справи с цялото количество и "Газтрейд" прехвърля обратно към руските кораби половината през тази година. Междувременно "Варнафери" наема втори кораб от Азербайджан, който пътува от Кавказ за Турция. След влошаването на отношенията между Русия и южната съседка обаче тези превози са спрени. Според финансовия отчет на "Варнафери" за 2015 г. компанията все още среща трудности при обработката на кораба и товарите на портовете в Кавказ и Варна и тя смята да насочи усилията си към оптимизиране на ритмичността на превозите.Сред растящите в транспорта се нарежда и пристанището на Цветелина Бориславова "Порт България уест". То е собственост на инвестиционния фонд Си Ес Ай Еф (CSIF, Clever Synergies Investment Fund), създаден от нея през 2005 г. с цел да инвестира в сфери, които са традиционно силни и приоритетни за България. През есента на 2013 г. Бориславова придоби пристанището в североизточната част на Бургаския залив (бившето пристанище "Океански риболов"), хладилна база и рибопреработвателно предприятие в района на Рибното пристанище в Бургас. Това стана след преговори с две дружества - "Фиш порт", управляващо пристанището, и "Булджак", собственик на хладилната база и рибопреработвателно предприятие.През 2014 г. фондът купи още едно пристанище, част от "Черноморски риболов Бургас", намиращо се в съседство с първото, за да може да се развиват там фериботни превози. На интернет страницата на продавача - "Черноморски риболов Бургас", беше посочено, че е наследник на дейността на бившето държавно обединение "Рибна промишленост" в Бургас, основано през 1952 г. Закупените активи първо са апортирани в дружеството "Метафиш", което после се влива в "Порт България уест". През август 2014 г. като част от морския проект на Бориславова беше пуснат и първия ферибот за грузинското пристанище Поти и Новоросийск. Корабът "Дружба" вози както пътници, така и товари, като може да се превозват над 200 контейнера, 110 големи камиона, 90 леки автомобила и около 400 пасажери.Сега "Порт България уест" (с предишно название "Фиш порт") разполага с 3 корабни места и 4 крана. Обработва на година 200 хил. тона товари, като в списъка са метали, течни горива (без нефтопродукти), дървени плоскости, тухли, гипс, насипни товари, цитрусови плодове и т.н. Инвестицията в двата терминала и в луксозния плавателен съд надхвърля 50 млн. евро, коментира Цветелина Бориславова през 2014 г., като инвестициите продължават и през 2015 и 2016 г. Идеята на проекта й е да има синергия в рамките на холдинга, между пристанищни терминали, фериботна линия и спедитор, като целта е да се развие страната като логистичен център в тази част на континента и да предоставя директни коридори между Европа и Азия. За 2015 г. приходите на пристанището растат с 112%, като в отчета на компанията пише, че дейността е претърпяла мащабно развитие.


description: И още: България – Италия на Балканите; Чрез математика към прогрес

title: Мнения Daily - Ракетната дипломация на Путин

maintext:
Изглежда, истеричната еуфория, обхванала Москва веднага след победата на Доналд Тръмп, постепенно намалява.
© SPUTNIK
За да бъде реално сътрудничеството в борбата срещу тероризма, Кремъл трябва да отговори на редица въпроси.
Референдумите и в България, и в Италия мутираха във вотове на недоверие срещу Борисов и Ренци.
По традиция и в Италия, и в България на изборите няма губещи, всички са победители. Погрешно е обаче да се твърди, че щом са гласували срещу Ренци, значи хората искат "Пет звезди" на Бепе Грило или мечтаят за "Северната лига".
Фотограф: ALESSANDRO BIANCHI
Българските ученици могат да решават задачи, които не изискват аналитично мислене.
Експертите, които провеждат проучването, отчитат най-незадоволителни резултати при задачите за решаване на проблеми. Това е истинският тест за една успешна образователна система, защото само така може да се установи способността на учениците да прилагат в реалния живот това, което са научили - нещо, което би трябвало да е смисълът на образованието.
Фотограф: ВАЛЕНТИНА ПЕТРОВА
Война и мирОт коментар на журналиста Юрий Фьодоров за "Радио Свобода". Преводът е на "Клуб Z"Много анализатори - независими и интелигентни хора, вече са почти готови да оценят посланието на Путин до депутатите от федералното събрание като сигнал за желанието на Русия да се помири със Запада или дори като доказателство за някаква "смяна на курса". Въпросът обаче е доколко думите на руския президент са съотносими към делата му.Например Путин разчита на "качествен напредък" в отношенията с Япония. Проблемът обаче е, че напредък е възможен само ако Русия върне на Япония четирите острова от Малката Курилска верига, а изказванията на Путин по този въпрос са страшно мъгливи. И ето ти "ново 20" - в навечерието на визитата на Путин в Токио се обявява, че на Курилските острови са разположени най-новите руски ракетни комплекси "Бал" и "Бастион". "Не искаме да противостоим на никого - казва Путин. - Трябват ни приятели". В Калининградска област биват разполагани ракети "Искандер", които могат да бъдат снабдени с ядрени бойни глави. Изглежда, в Кремъл предполагат, че заплахата от ядрен удар помага за събуждането на приятелски чувства към Русия и нейния вожд в Полша, държавите от Прибалтика и Швеция.Изглежда, истеричната еуфория, обхванала Москва веднага след победата на Доналд Тръмп, постепенно намалява. Новоизбраният президент на САЩ казваше, че ще може да се договори с Путин и заинтересованите от сътрудничество с Русия в борбата срещу ДАЕШ. Но терминът "договарям се" означава за Тръмп "договарям се при моите условия". Пак, за да бъде реално сътрудничеството в борбата срещу тероризма, Кремъл трябва да отговори на редица въпроси. Например защо руските войски в Сирия воюват ръка за ръка с отрядите на "Хизбула" - една от най-опасните терористични организации? Как стана така, че руските спецслужби не пречеха на ислямските екстремисти от Русия да се прехвърлят в Близкия изток, където се присъединяваха към ДАЕШ.-----------Глас народенОт коментар на Мария Панайотова за "Уебкафе"Много е важно да разбереш накъде духа вятърът. Особено ако си министър-председател и си обвързал резултатите от вота със собствената си оставка. Премиерът на Италия Матео Ренци го научи по трудния начин. В най-трудния ден в живота си със сълзи на очи той призна, че е сбъркал, и подаде оставка, понасяйки цялата политическа отговорност за провала на референдума. Грешката му беше, че обещавайки оставка, до голяма степен превърна гласуването във вот "за" и "против" собствената му личност и политиката, която води от началото на своето правителство. Така активизира много хора, на които референдумът им беше безразличен.Това да ви напомня на нещо? Със сходни думи Бойко Борисов посрещна резултатите от втория тур на президентския вот, след като беше обвързал резултата от избора с оставката си. И българският премиер каза: "Направихме много". И той не можа да си обясни откъде дойде протестният вот, но се съобрази с волята на народа.По традиция и в Италия, и в България на изборите няма губещи, всички са победители. Погрешно е обаче да се твърди, че щом са гласували срещу Ренци, значи хората искат "Пет звезди" на Бепе Грило или мечтаят за "Северната лига". Аналогията е в сила и у нас: Гласувалите против Борисов не се превръщат автоматично в поддръжници на БСП или на патриотите, те просто не харесват и Борисов.Ако не можеш да промениш посоката на вятъра, смени платната, е основно правило във ветроходството. По-важният въпрос обаче е: Кой ще закара сега лодката в сигурно пристанище?--------Рестарт на образованиетоОт коментар на Йоана Маринова, изпълнителен директор на Института за прогресивно образование, за "Капитал"Уменията и познанията по математика в наши дни са на практика незаменими. От личното финансово планиране до готвенето математиката се намира навсякъде. Проучване на Организацията за икономическо сътрудничество и развитие (ОИСР) за уменията на възрастните показва, че нивото на математическата грамотност е определящо от гледна точка на доходи и житейски пътища.Нещо повече - хората, които притежават добри математически умения, виждат себе си като "действащи лица, а не като обекти на политическите процеси, и са по-склонни да се доверяват на околните". Математиката е и ключова за икономическото развитие на България. Работодателите отдавна споделят, че липсата на квалифицирани кадри налага ограничения върху инвестициите и разширяването на бизнеса.Ако съдим по тенденцията в образователните постижения, измерени от PISA, проблемите, създадени от некачествено образование по математика, само ще се задълбочават. През 2012 г. България е на последно място сред страните от Европейския съюз и се класира на 48-о място сред 64 държави от цял свят, участващи в PISA. Експертите, които провеждат проучването, отчитат най-незадоволителни резултати при задачите за решаване на проблеми. Това е истинският тест за една успешна образователна система, защото само така може да се установи способността на учениците да прилагат в реалния живот това, което са научили - нещо, което би трябвало да е смисълът на образованието.От представените във вторник резултати от PISA 2015 е видно, че разликата в успеха на българските ученици е незначителна. Имаме едни от най-ниските резултати в Европа, като само Румъния, Албания и Черна гора са на по-ниско ниво. Българските ученици не могат да прилагат теоретичните знания в практиката и могат да се справят само със задачи, които не изискват аналитично мислене.Институтът за прогресивно образование прие като своя водеща програма въвеждането на алтернативната методика за преподаване на математика JUMP Math. Методиката се основава на съвременните научни изследвания, които показват, че децата учат математика най-добре, когато предметът им се поднася като отворен и подлежащ на изследване, а не под формата на запаметяване. JUMP Math не променя учебното съдържание, нито класно-урочната форма на обучение. Променя начините и стъпките на обяснение, отношението на учителя към децата, както и отношението на децата към учителя и математиката. В основата е създаването на сигурна и окуражаваща среда, в която всяко дете получава възможност за успех.Предварителните резултати от изследване, проведено от Нов български университет с ученици, които учат по JUMP Math в България, отчитат, че те имат по-голяма положителна нагласа към ползата от математиката в бъдеще и са значително по-убедени, че нещата, които изучават по математика, ще са им нужни.Зад цифрите и статистическите данни стоят действителни човешки животи и бъдещето на нашите деца. Не става въпрос единствено за по-високи резултати на PISA, а за това да се даде възможност на всяко дете да усети красотата на математиката, както и на обществото ни да се възползва от математическия потенциал на учениците и от всичко, което това би донесло на нашата икономика и развитие.


description: Разходите за опазване на околна среда се увеличават през миналата година и достигат 3.2% от брутния вътрешен продукт. За сравнение - през 2014 г....

title: Графика на деня: Разходите за екология растат

maintext: Разходите за опазване на околна среда се увеличават през миналата година и достигат 3.2% от брутния вътрешен продукт. За сравнение - през 2014 г. делът им е бил 2.7%, показват данни на Националния статистически институт. В сумата влизат разходите на всички икономически сектори, както и средствата, отделени от държавата, общините и външни източници. Увеличават се и инвестициите в активи с екологично предназначение. В тях влизат различни съоръжения за третиране на води, въздух, отпадъци и др.


description: Държавата спира предишни планове за рекапитализация на затруднените кредитори и директно отпуска средства на частния сектор, съобщава Reuters,...

title: Италия е готова да отпусне 15 млрд. евро за подкрепа на банките

maintext:
© В© Alessandro Bianchi / Reuters
Държавата спира предишни планове за рекапитализация на затруднените кредитори и директно отпуска средства на частния сектор, съобщава Reuters, цитирайки собствени източници. Основен получател ще е Monte dei Paschi di Siena, като все още не се знае каква сума ще получи. Финансовата институция има ултиматум от ЕЦБ да набере 5 млрд. евро до края на годината и да премахне още 20 млрд. евро лоши кредити от баланса си. Облагодетелствани от мярката се очаква да са още Banca Popolare di Vicenza и Veneto Banca, а местно издание посочва и Banca Carige като потенциален кредитополучател. Акциите на Monte dei Paschi di Siena поскъпват с 5.13% след изтичането на новината.
Информацията е актуална към 15:35 ч.


description: Атаката е била проведена още през 2013 г.

title: Още 1 млрд. акаунта на Yahoo са били хакнати

maintext:
Проблемите за Мариса Майер не спират да се трупат
© Robert Galbraith
Сред информацията, която е взета, са секретните въпроси и отговори
, които се използват, за да бъдат рестартирани паролите на потребителите. В повечето случаи те са въпроси относно значими дати и имена на домашни любимци, но по-важното е, че хакерите могат по всяко време да променят паролите на огромна част от потребителите на Yahoo. Според представители на компанията атаката от 2013 г. се различава значително от тази през следващата година и е направена от различна група хакери.
"Според допълнителните анализи върху информацията от страна на експерти Yahoo вярва, че неоторизирана трета страна е откраднала информацията от 1 млрд. акаунта през август 2013 г.", се казва в изявление на компанията. "Yahoo не е успяла да идентифицира нито един от нападателите, отговорни за кражбата."
Акциите на Yahoo загубиха 2.5 процента от стойността си. Инвеститорите смятат, че поредният скандал ще се отрази пагубно на сделката с Verizon. През октомври Verizon коментираха: "Ще разгледаме ситуацията, докато Yahoo продължи с разследването си. Няма да си правим заключения, преди да видим цялата картина." Сега обаче цялата картина изглежда още по-мрачна, а най-тревожното в ситуацията изглежда фактът, че Yahoo не знае къде е проблемът, нито кого да държи отговорен за създалото се неудобство.
Хакери са откраднали персоналните данни на над един милиард потребители на Yahoo през 2013 г., съобщава Financial Times. Това е най-голямата хакерска атака в историята. От компанията сами обявиха за кражбата на информация, като това е пореден удар по главния изпълнителен директор Мариса Майер и е удар за за Verizon, която се съгласи да купи Yahoo за 4.8 млрд. долара през лятото на тази година. По-рано през годината Yahoo си призна за още едно изтичане на данни - това на 500 млн. потребители през 2014 г. Всичко това отваря десетки въпроси относно защитите на Yahoo и защо тази информация се разкрива толкова късно.През ноември от Yahoo признаха, че някои от служителите са знаели за изтичането на информация през 2014 г. Все още не се знае дали това е случаят и с двойно по-голямата хакерска атака от 2013 г. Тогава директорите на Verizon коментираха, че сделката с Yahoo остава във въздуха, което значи, че допълнителните проблеми може наистина да сложат край на една от големите сделки през годината. От Yahoo заявиха, че не знаят как хакерите са успели да достигнат до данните и как това може да се отрази на засегнатите потребители.


description: Годината е често анализирана на фона на многото поп културни личности, които неочаквано изгубихме. В тази селекция събираме песни на част от...

title: Playlist: Музикантите, които изгубихме през 2016 г.

maintext:
Илюстрация Колекционерското издание на Blackstar на Дейвид Боуи
Увеличаване Колекционерското издание на Blackstar на Дейвид Боуи
Смаляванеа>
Годината е често анализирана на фона на многото поп културни личности, които неочаквано изгубихме. В тази селекция събираме песни на част от починалите през 2016-а значими музиканти - от Дейвид Боуи през Принс до Ленард Коен и Джордж Майкъл, но също така джаз певицата Шарън Джоунс, Фийд Дауг от издалите финален албум хип-хоп иноватори A Tribe Called Quest, една от най-влиятелните фигури в експерименталната алтернативна музика - Алън Вега от Suicide, Пийт Бърнс от Dead or Alive, една от водещите ню уейв групи на 80-те години, рок легендите Кийт Емерсън, Грег Лейк и Леон Ръсел.


description: ООН нарече кризата "пълно изчезване на човечността" и алармира, че сирийски войници незабавно са разстреляли 82 души

title: Нови жестоки боеве спряха евакуацията в Алепо

maintext:
Споразумението за прекратяване на огъня, договорено с помощта на Русия и Турция, имаше за цел да спре боевете в града
Победата в Алепо е за Асад, но войната в Сирия е далеч от своя край.
Сирийската армия отрича да са били извършвани убийства и мъчения сред тези, които е заловила. Русия пък твърди, че бунтовниците са "държали над 100 хил. души в източен Алепо като човешки щит".
Планираната евакуация на бунтовническите райони в Алепо е в застой, а градът отново е обект на нови боеве и въздушни удари. В същото време Иран заяви, че налага допълнителни условия за сделката за спиране на огъня, пише Reuters. Техеран, който е един от съюзниците на сирийския президент Башар ал Асад, е поискал едновременна евакуация на ранените от две села, които са обсадени от бунтовниците. Бунтовническите групи обаче твърдят, че това е само оправдание да се отложи евакуацията, която може да бъде забавена до четвъртък.Споразумението за прекратяване на огъня, което беше договорено във вторник с помощта на Русия – най-влиятелния съюзник на Асад, и Турция, имаше за цел да спре боевете в града, като така сирийският президент щеше да получи най-голямата си победа във войната.Но в сряда Алепо отново беше разтърсен от въздушни удари и стрелба и изглежда, че примирието се разпада. Москва твърди, че правителствените сили отговарят на бунтовническите атаки, но очаква съпротивата им да спре през следващите два-три дни.Според източник на Reuters, който е чакал за евакуация на договореното за тръгване място, никой не е напускал града до зазоряване. Двадесет автобуса са чакали с пуснати двигатели, но не са се придвижили към бунтовническите райони. Хората в източен Алепо са опаковали багажа си и са изгорили лични вещи, опасявайки се от плячкосване от страна на сирийската армия и нейните подкрепяни от Иран съюзнически милиции. От руското министерство на отбраната обаче твърдят, че през последните 24 часа 6000 цивилни и 366 бойци са напуснали бунтовническите райони.Планът за евакуация дойде след две седмици на бърз напредък на сирийската армия и нейните съюзници, който изтласка бунтовници до все по-ограничена територия в града на фона на интензивни въздушни удари и боеве. С офанзивата над Алепо Асад доказа силата на своята военна коалиция, подпомагана от руските военновъздушни сили и шиитски милиции от региона. Бунтовническите групи са поддържани от САЩ, Турция и страните от Персийския залив, но тази подкрепа е далеч от директната военна намеса в полза на Асад от страна на Русия и Иран.Помощта на Москва обърна войната и силите на сирийския президент започнаха да напредват. Те са фокусирани върху битката с бунтовниците в Западна Сирия, а не върху "Ислямска държава в Ирак и Леванта" (ИДИЛ), която тази седмица успя да завземе обратно Палмира. Това за порен път показва пред какви предизвикателства е изправен Асад при възвръщането на контрола си над цялата страна.Русия гледа на падането на Алепо като на голяма победа срещу тероризма, тъй като Москва и Асад определят по този начин всички бунтовнически групи – както ислямистки, така и такива, искащи да свалят режима. Но пред ООН Вашингтон заяви, че насилието в града, който е обсаден и обстрелван от месеци, представлява "модерното зло".Докато битката за Алепо навлизаше в критичния си етап, се увеличиха опасенията за бедстващото положение на 250 хил. цивилни, за които се смята, че са останали в държаните от бунтовниците източни райони преди внезапното настъпление на сирийската армия, започнало в края на ноември.ООН нарече кризата "пълно изчезване на човечността". Във вторник организацията алармира за информация, която е получила, че сирийски войници и съюзнически иракски бойци незабавно са разстреляли 82 души в отвоюваните области на източен Алепо. Тя нарече това касапница. "Информацията, която имаме, е за хора, които са застрелвани по улиците, докато са се опитвали да избягат, и по домовете им. Може да има много други", заяви говорител на ООН.


description: - Брюксел поставя зелената енергия в пазарни условия, ограничава ТЕЦ на въглища- Страните членки ще имат по-голяма свобода как да постигат...

title: Големият енергиен завой на ЕС

maintext:
- Брюксел поставя зелената енергия в пазарни условия, ограничава ТЕЦ на въглища
- Страните членки ще имат по-голяма свобода как да постигат целите си за борба с климатичните изменения
- Следващите 15 години възобновяемата енергия в България ще трябва да расте драматично
Ако Европейският съюз е способен на рязка смяна на курса, то новата му енергийна политика, обявена тази седмица, е пример за подобна
маневра. Осемте законодателни предложения на Европейската комисия – общо около 1000 страници, целят не само да осигурят достигането на 40% намаление на емисиите от въглероден диоксид до 2030 г. (спрямо нивата им от 1990 г.), какъвто ангажимент поеха 28-те страни членки в Споразумението от Париж за климата, но и изцяло да трансформират енергийния пазар в евросъюза. "Предлаганата промяна е толкова голяма, че може да се сравни само с въвеждането на централизираните системи за доставка на енергия преди десетилетия", обяви с апломб комисарят по енергийния съюз Марош Шефчович.
Накратко планът на ЕК предвижда сериозно нарастване на електрификацията на икономиката на страните членки, което трябва да бъде комбинирано с по-висока енергийна ефективност и повече пазарни взаимоотношения в енергийния сектор. Последните целят да се премахнат оставащите субсидии, а по-сериозното навлизане на възобновяемата енергия (ВЕИ) да не изисква голяма финансова подкрепа. ВЕИ ще трябва директно да се конкурират с другите енергийни технологии, но в по-добра за тях среда, тъй като върху въглищната енергетика ще се струпват все повече изисквания за екологичност.
За да се случи всичко това, ЕК очаква, че от 2021 г. годишно ще са необходими 177 млрд. евро публични и частни инвестиции, като според обявените планове енергийната трансформация трябва да се случи на поносима за потребителите цена. Това поне до момента не се получава и отговорите на ЕК са уклончиви - комисарят по енергетика и климат
Мигел Ариас Канете натърти на факта, че в дългосрочен план, мерките в областта на ефективността се изплащат. Заплахата за обратна реакция на потребителите от възможното нарастване на цените на електроенергията вероятно съвсем ясно е висяла пред ЕК. Поне 50% от времето на презентацията на техните планове беше за новите възможности за потребителите, например по-лесно да сменят доставчиците си или да произвеждат собствена енергия.
Новата енергийна политика на ЕС поставя пред България огромни предизвикателства. Като част от целта за постигане на 27% дял на възобновяемата енергия в крайното енергийно потребление през 2030 г. в сектора на енергетиката този дял трябва да достигне 50%. В момента около 20% от електроенергията в България е от възобновяеми източници, като преобладаващата част от нея идва от старите ВЕЦ-ове, т.е. делът на фотоволтаичните, вятърните и централите на биомаса е относително малък. Това означава, че следващите 15 години той трябва да нарасне драматично, с всички последици от това за енергийната система и потребителите. Новият план на ЕК удря и погребална камбана за въглищната енергетика в България. Например от 2020 г. страните членки няма да имат право да закупуват резервни мощности от ТЕЦ, които имат емисии от повече от 540 грама CO2 на Квтч.
Както каза миналата седмица комисарят по енергетика и климата Мигел Ариас Канете, "възобновяемата енергия остава, въглищата си отиват".
Вятърът на промяната
й
и до по-голяма независимост на Европа от вносни горива. Например в България между 2009 и 2015 г. вносът на черни въглища пада над пет пъти
Тези успехи обаче имат висока цена. Между 2008 и 2016 г. цената на дребно на електроенергията в ЕС е нараснала с над 30% (в България с 34 %) основно заради мерките за подкрепа на зелената енергия
вече говорим само за прогнозиране на риск." В резултат на тази несигурност инвестициите в енергийните системи на страните членки са спаднали рязко, включително във ВЕИ сектора. Комисарят по енергетика и климат Канете също призна: "Имаме голям проблем с инвестициите в Европа." При такива условия бъдещото преминаване към по-модерни "умни мрежи" или по-нататъшното увеличаване на дела на зелената енергия е просто невъзможно.
Например, ако в определен момент заради много високо търсене цената скочи, това ще стимулира потребителите да намалят консумацията и д
.
Моят покрив, моят ТЕЦ
Най-важните елементи от новото европейско енергийно законодателство:
- Към 2030 г. делът на зелената енергия в общото потребление в ЕС трябва да бъде 27%. Страните сами ще определят своите цели.
- С 30% трябва да се повиши енергийната ефективност на отделните страни членки.
- ВЕИ няма да се ползват с предимство
- Подкрепата за ВЕИ остава, но трябва да бъде на пазарна основа. Част от националните мерки за подкрепа ще бъдат отворени и за други страни (например българска централа може да кандидатства в Холандия за субсидия)
- Ще се насърчава децентрализацията на енергийната система, а потребителите ще имат по-големи възможности да се превърнат в производители на енергия.
- Цената на CO2 квотите ще расте, което ще повиши цената на въглищните ТЕЦ
- До 2050 сградите в ЕС трябва да имат "почти нулева енергийна консумация"
- Централните топлофикации трябва да използват възобновяема енергия
- Страните ще бъдат задължени да ограничават плащанията към "неефективни въглищни централи", използвани като резервни мощности.
Законодателните предложения на Европейската комисия, които тепърва ще трябва да бъдат приети от страните членки и Европейския парламент, идват в резултат на споразуменията за измененията в климата, които целят да ограничат покачването на глобалната средна температура под 2° C в сравнение с прединдустриалнитестойности. Споразумението от Париж обаче е само поводът. Настоящата политика на ЕС в областта на енергетиката има един безспорен успех – делът на възобновяемите източници на енергия в потреблението на 28-те почти се е удвоил между 2004 и 2014 г. ВЕИ доведоха освен до по-малки емисии от CO2. В същото време заради навлизането на ВЕИ и спада на потреблението в индустрията, енергийната система на европейските страни претърпя толкова кардинална промяна, че старите правила вече не важат. "Вече не говорим за прогнозиране на парични потоци, обяснява състоянието на големите компании Никола Мелкиоти от италианската ENEL,Планът на ЕК предвижда рязко увеличаване на използването на ВЕИ, като това обаче трябва да става възможно най-евтиният начин. Две от законодателните мерки ще имат много сериозен ефект. ВЕИ ще се лиши от едно от основните си предимства – приоритетното диспечиране (т.е. задължението те да бъдат използвани с предимство), което ги поставяше в привилегировано положение. След 2020 г. (т.е. мерките не важат за сега съществуващите ВЕИ централи) те ще трябва да се борят за достъп до клиенти наравно с другите производители. Освен това от 2020 г. ще се въведат изисквания за задължителни търгове при присъединяването на нови ВЕИ централи, т.е. те ще трябва да се конкурират помежду си (с изключение на най-малките инсталации) и да предлагат най-ниска цена за енергията си и най-малка субсидия за дейността си.В случая обаче няма да се разчита на простото спадане на цените на ВЕИ-технологиите, които поне на теория вече би трябвало да са конкурентни дори в България. За да получат ВЕИ "равни условия" традиционната енергетика ще бъде притисната с нови правила. Например Европейската комисия прогнозира, че към 2030 г. цената на въглеродните квоти (т.е. правото на ТЕЦ да изпускат CO2 емисии) ще достигне 33 евро за тон, т.е. пет пъти над сегашната цена. Например при най-евтината ТЕЦ "Марица-изток 2" това би означавало двойно по-висока себестойност на произведен мегаватчас. Като се има предвид, че те няма да могат да получават плащания, за да стоят в резерв, много от ТЕЦ-овете ще трябва да бъдат изведени от експлоатация.Като част от промените на енергийния пазар ЕК предвижда по-нататъшно либерализиране на енергийния сектор и прозрачност на цените. Целта е те да се формират само на базата на търсенето и предлагането, което ще доведе до много по-голяма волатилност, но до възможност на потребителите да реагират много по-гъвкаво.oри да получават заплащане за това (така нареченият demand response)Един от новите моменти в предложенията на ЕК е да се даде възможност на потребителите да бъдат по-активни участници на пазара на електроенергия. Това е процес, който вече започва, но все още е в бебешките си години – възможностите на потребителите да изградят например фотоволтаична централа на покрива си за собствена консумация е ограничена (в страни като Испания даже законодателно), а в България е по-скоро хоби.Тази ситуация обаче постепенно ще се променя, тъй като цените на фотоволтаичните елементи продължават да падат и не е далеч моментът, в който потребителите сами ще търсят начини да произвеждат електроенергията си. Това обаче освен щастливи потребители ще създаде и сериозни проблеми на енергийната система. Например мрежовите компании (трите ЕРП-та в България) ще загубят сериозни приходи, но в същото време от тях ще се очаква да поддържат непрекъснат достъпът до електроенергия на всичките си клиенти.Т.нар. децентрализирана система за производство на електроенергия ще преобърне с главата надолу досегашната система и ще изисква огромни инвестиции в модерна преносна мрежа, умни системи за енергийно потребление и производство и модернизиране на сега съществуващите мощности да служат само като резерв.


description: Санкциите не са решение на проблема. Те вредят на Русия, но също така и на ЕС. За силните икономики това може би не е проблем, но за една крехка...

title: Румен Радев: Истина или не?

maintext:
© Юлия Лазарова
Санкциите не са решение на проблема. Те вредят на Русия, но също така и на ЕС. За силните икономики това може би не е проблем, но за една крехка икономика като българската санкциите са проблем. Има директни последици върху земеделието. Български фирми фалираха, закриха се работни места.
Избраният за президент Румен Радев пред левия френски всекидневник Le Monde
Според анализ на ЕК за влиянието на руското ембарго върху износа на държавите - членки на ЕС, обхващащ периода до април 2015, България и Хърватия са двете държави, които са изпиталиот ограничението, без да отчетат понижение в аграрния експорт за Руската федерация.За сметка на това Германия е изгубила 30% от пазарите си, Франция 39%, Полша 62%, а Кипър води сред губещите с 97% намаление на стойността на износа за Русия.Всъщност тезата "България страда от санкциите" се базира на няколко мита, които нямат нищо общо с реалността - руският експортен пазар е важен за България (страната дори не е в топ 5), износът към Русия спада заради ембаргото (не, спада заради спада на БВП и обезценяването на рублата), ембаргото пречи на българските продукти да стигнат руския пазар (напълно е възможно част от стоките в забранения списък, които са с крайна дестинация Русия, да се изнасят за трета държава (най-често Сърбия и Беларус), срещу която няма забрани за внос, да се преетикетират, така че българският им произход да не личи, и да потеглят за руския пазар), за близо двете години от налагането на ембаргото българското селско стопанство е ощетено с 400 млн. лв. (страната в последните пет години обаче не е изнасяла продукция от аграрния сектор за такава стойност).


description: Висшистите се реализират по-добре на пазара на труда, а образованието и бизнесът започват да имат допирни точки

title: Какво показа новият рейтинг на университетите

maintext:
Текстът е част от специалното издание "Най-добрите университети в България". То използва данните от Рейтинговата система на висшите училища в България 2016, създадена от консорциум "ИОО-С" в изпълнение на обществена поръчка на Министерството на образованието и науката. Системата подпомага потребителите при избор на висше училище, а в специалното издание на "Капитал" можете да намерите анализ на изводите от рейтинга, както и полезна информация за ключови специалности, университети, студентски обмен и възможности за финансиране на образованието. Изданието може да бъде намерено в дигитален вариант в библиотеката на capital.bg, а в хартиен – в търговската мрежа (OMV, Лукойл, BILLA, Inmedio, Relay, One minute, Lafka – централни обекти) или с онлайн поръчка. Всички текстове по темата можете да откриете тук.
Диана Стефанова, управляващ директор на развойните центрове на VMware за България, Европа, Близкия изток и Африка. Според нея е н
Всяка година около 50 хиляди завършващи ученици са изправени пред въпроса къде и как да продължат образованието си. Все по-голяма част от тях избират чуждестранни университети, които успешно се конкурират с българските и често предлагат много повече от академичен опит и знания. Висшите училища в страната са изправени и пред ефектите от демографската криза, която също се отразява върху броя на студентите. На този фон става все по-важно университетите да повишат качеството на преподаването си и на научните си изследвания, както и връзката си с практиката и бизнеса, така че да привлекат оставащите в страната бъдещи студенти.Вече пет години ежегодната рейтингова система на висшите училища в България хвърля светлина върху продукта на тукашното висше образование. Тя дава картина за множество фактори на всяко професионално направление (професионалното направление обединява много специалности, които също са изброени в рейтинговата система) - от учебната база и процес през реализацията на завършилите студенти до научните постижения на преподавателите. Така рейтингът е най-адекватната система, по която може да се направи избор на висше образование в България.Най-новото му издание, което беше представено през ноември, доказва отново, че висшистите много по-лесно си намират работа и прилични доходи, които през последната година дори се увеличават малко. Вече има повод за крехък оптимизъм и по отношение на избора на кандидат-студентите - икономическите специалности все още преобладават, но се вижда ръст в сфери, в които бизнесът изпитва нужда от хора. Някои висши училища пък имат силна добавена стойност за студентите си, които влизат с ниски оценки от училище, но учат непопулярни и трудни специалности, които след това им дават добра реализация. Важна е и регионалната значимост на част от университетите извън столицата, които трябва да обучат бъдещите двигатели на икономиката в областта.Тези положителни тенденции не могат да компенсират натрупваните с годините дефекти на българското образование - например половината от висшистите след завършването си работят на позиция, която изисква по-ниска квалификация, и ако имаше добре развито професионално образование, можеше да влязат много по-рано на пазара на труда. Рейтингът доказва и че, ако един университет е добър в едно направление, това не означава, че е добър във всичко. Заради недостига на студенти много висши училища отвориха несвойствени за профила си специалности, в които качеството на обучението не е на ниво. Ако имаше истински пазарен принцип, университетите трябваше да бъдат стимулирани да развиват тези направления, в които са силни, и да затворят тези, в които не са.От създаването й рейтинговата система ясно показва, че хората с висше образование се реализират много по-добре на пазара на труда в сравнение с тези с по-ниска квалификация. Средната безработица сред тях е по-ниска, а средните доходи - по-високи. През 2016 г. всички индикатори в рейтинга за реализацията на завършилите студенти през последните пет години се повишават. Средният осигурителен доход се качва от 925 лв. на 1020 лв., а делът на регистрираните безработни сред висшистите спада до 3.38% при 3.74% година по-рано.Тази положителна тенденция е част от общото развитие на икономиката, а не толкова от вдигането на качеството на обучението. Данните на Националния статистически институт показват подобрение на пазара на труда, като към средата на тази година заетите в икономиката са били с 22 хил. повече спрямо юни 2015 г. През август НСИ отчете и намаляване на младежката безработица. Хората с висше образование традиционно са тези, които по-лесно си намират работа, затова е логично положителните ефекти да се виждат отчетливо в тяхната група."Подобряването на индикаторите за реализацията на завършилите през последните пет години като цяло съвпада с общите тенденции на подобряване на икономическата среда в страната през последната година и само по себе си не е достатъчно, за да твърдим, че има сближаване на висшето образование и нуждите на работодателите", коментира изпълнителният директор на "Отворено общество" Георги Стойчев, който е част от консорциума, разработващ рейтинга. Според него обаче данните напълно потвърждават наблюдението, че висшистите, включително наскоро завършилите, получават по-високи доходи и са изложени на по-малък риск от безработица в сравнение с хората, които нямат висше образование."Не трябва утешително да се приема, че тези позитивни промени се дължат преди всичко на добавяне на качество в университетското преподаване", предупреждава и ректорът на Нов български университет проф. Пламен Бочков и допълва, че за да се усети то на пазара на труда, е необходимо много повече време от една година.Освен това реализацията далеч не зависи само от наличието на висше образование. Рейтингът показва, че в някои професионални направления има голямо значение къде точно и каква специалност е учил студентът. При информатиката например делът на безработните варира от под 1% до над 6% в зависимост от висшето училище. Тук роля играят регионалните фактори - ако университетът е в регион, в който този бизнес не е развит, завършилите трудно ще работят по специалността си там. В това отношение висшите училища в столицата са силно привилегировани заради по-големите възможности за работа. Тези извън София обаче имат важна роля както за местния бизнес, така и за публичния сектор - много от бъдещите учители например излизат от висши училища в по-малки градове. В някои специалности реализацията на завършилите не се определя до толкова голяма степен от избора на университет. Така е при медицината, където разлика между доходите и нивото на безработица на завършилите различните медицински университети в България почти няма."Няма най-добро висше училище в България. Има най-добри висши училища в едно или друго направление", категоричен беше при представянето на новите данни Георги Стойчев. Според стандартизираните класации в рейтинга Софийският университет е лидер в 21 от 25 професионални направления, с които участва в класацията. Техническият университет - София, е на първо място в 6 от 9, а Медицинският университет - София - в 5 от 5. С по три първи места са Аграрният университет в Пловдив, Химикотехнологичният и металургичен университет в София, а две класации се оглавяват от Лесотехническия в София. В осем класации на първите места са висши училища извън столицата.Данните от рейтинга показват, че най-високи средни доходи получават завършилите професионалните направления информатика и компютърни науки, математика, проучване и добив на полезни изкопаеми, обществено здраве, комуникационна и компютърна техника, военно дело, металургия, фармация, медицина и електротехника, електроника и автоматика. Завършилите информатика и компютърни науки в Софийския университет и администрация и управление в Американския университет са начело по показателя среден месечен облагаем доход - над 3000 лева.За поредна година най-ниска (под 1%) е безработицата сред завършилите професионалните направления медицина, фармация, стоматология и военно дело. В долната част на класацията по този показател са специалностите от сферата на социалните дейности (5.46% безработица).Металургията е направлението, в което влизат най-слабите ученици - със среден успех от дипломата за средно образование 4.16. Това обаче не им пречи да излязат от университета със седмия най-висок среден доход измежду всички висшисти - много по-напред от направления като право, социология или химически науки. Това е добавена стойност на висшето образование, смята Боян Захариев от "Отворено общество", който е направил анализ на съотношението между резултатите от дипломата за средно образование и дохода след завършване на висше. Сред специалностите с висок принос са и машинното инженерство, проучването и добива на полезни изкопаеми и информатиката.Има обаче и такива направления, в които студентите очевидно не намират смисъл да се дипломират. Рейтингът показва, че около 30% от студентите в последен курс не се дипломират навреме, като този дял е особено висок при учещите математика, филология, информатика и театрално и филмово изкуство. Ректорите не са изненадани от тези резултати. "Част от студентите намират работа, преди да се дипломират, а реализацията е много важна за младите хора", обяснява ректорът на Нов български университет проф. Пламен Бочков. И допълва, че висшето училище търси начини да преодолее тази тенденция, например с алумни клуб, който да запази връзката между студентите и университета. "Обикновено нашите студенти си намират работа още в 3 курс и усилено работят и се утвърждават през следващите години", обясняват от Техническия университет - София. И припомнят, че по данни на Евростат в IT сектора например има повече от 30% служители без дипломи от висши учебни заведения или такива, които имат, но в друга сфера. Според наблюденията на университета обаче след няколко години тези студенти осъзнават, че дипломата им трябва за израстване в кариерата, и според статистиката на висшето училище до пет години след семестриалното завършване около 95-97% от студентите се дипломират."За съжаление не всички млади хора са наясно относно професионалната си ориентация", добавя друга причина ректорът на бургаския университет "Проф. д-р Асен Златаров" доц. Магдалена Миткова. Според нея тези студенти избират да се обучават по специалност, която не ги удовлетворява, и бързо загубват мотивацията си. Боян Захариев посочва, че има и студенти - особено в магистърските специалности, които са там, за да развият уменията си, след като вече са имали досег с пазара на труда, а не толкова за да получат диплома. А и в някои сфери работодателите гледат доколко служителите им се справят със задачите си, а не какви умения имат на хартия.Ако един студент учи туризъм, в пъти по-вероятно е след средно четири години в университета да работи на позиция, за която дипломата изобщо не му е трябвала. Според данните в рейтинга под 20% от завършилите това направление през последните пет години се реализират спрямо високата си образователна степен. Ниското приложение на висшето образование важи и за сфери като хранителните технологии, металургия, животновъдство, а дори и философия. Този резултат е стабилен през годините и очертава голямата пропаст между последните години на средното образование и някои области на пазара на труда. Ако обучението в конкретни професии беше качествено и атрактивно за учениците, някои от тях можеха да имат бърза писта за добра реализация.Всяка година начело на класацията по брой студенти излизат икономическите специалности. Това е така и през 2016 г., но с лека тенденция надолу. В момента 30% от всички студенти в България учат в направленията икономика и администрация и управление, което е 75 374 души. Макар да се забелязва трудно, това е близо 15% намаление спрямо три години по-рано. Отлив има и от правото, което вече не е третото най-желано професионално направление и беше изместено от педагогиката. Макар и със закъснение, държавата започна да обръща внимание на огромния проблем, че в следващите години голяма част от учителите ще се пенсионират, и посочи педагогиката като приоритетна специалност, в която има и финансови стимули за висшите училища и студентите. Това може да е обяснението за увеличението с над 10% в броя на студентите в направлението.Увеличение на броя студенти има в специалности, в които бизнесът има дефицит, а заплатите са високи, като информатика и компютърни науки. "Нуждата на IT индустрията обаче все още е по-голяма от броя на специалистите, които завършват", смятаеобходимо темповете на увеличаване на студенти по информатика да се ускорят, а взаимодействието между бизнеса и академичната среда може да доведе не само до увеличаването на интереса към техническите специалности, но и до създаването на по-качествени кадри, от което печели не само бизнесът, но и студентите, университетите и IT индустрията като цяло.Най-значителен обаче е ръстът в медицината - с близо 50% спрямо 2013 г. Това може да се обясни с повечето чуждестранни студенти в това направление, с факта, че от няколко години Софийският университет също предлага такова обучение, както и с добрите възможности за реализация в чужбина.Дали това е осъзнат избор на кандидат-студентите и резултат от политики на висшите училища и на държавата е рано да се каже. Разместването обаче е сериозно и ако продължи, може да обърне структурата на висшето образование - в идеалния случай според нуждите на обществото и икономиката."Кандидат-студентите не бива да се подценяват, те са информирани добре и дългогодишният ми академичен опит показва, че всяко поколение прави своя осъзнат избор според състоянието и развитието на икономиката и обществото", смята ректорът на Русенския университет "Ангел Кънчев" проф. Велизара Пенчева. И допълва, че е въпрос на държавна политика да се прогнозират бъдещи потребности от професии, включително според регионалните потребности, и тези прогнози да стигат до кандидат-студентите, за да бъдат те подпомогнати в избора си."Структурата на висшето образование се променя през последните години – една от причините е намаляващият брой на кандидат-студентите, рационализацията на избора им, а заедно с това и промяната в стимулите за висшите училища, които бавно започват да актуализират предлаганите от тях програми, съобразявайки тенденциите на пазара на труда и своите резултати в рейтинговата система", коментират експертите в сферата на висшето образование Мирела Хаджиева и Добромир Добрев. От тази година министерството на образованието въведе една нова стъпка в правилната посока и насочва по-голям брой места за прием към важни за пазара на труда направления. За да се срещнат бизнесът и висшето образование, обаче е необходимо данните от рейтинговата система да бъдат разпространени и в училищното образование, защото изборът на реализация се прави далеч преди последната гимназиална година, смятат експертите.Има и пренебрегвани специалности - като математика например, където учат малко студенти, но завършилите са с втория най-висок доход в страната. Може информатиката да взима студентите от сходни направления, каквото е математиката. Може талантливите математици просто да учат в чужбина. А може и средното образование просто да не може да подготви качествено учениците по този предмет. "За да се подготвят по-добре учениците за математически специалности, е нужно просто да дефинираме какво искаме на изхода на средното образование", смята директорът на варненската Математическа гимназия "Петър Берон" Павлин Петков. Той дава пример с Полша, която въведе три национални матури, едната от които математика и науки. "Ако на финала на средното образование се заложи матура по математика - или интегриран предмет, като логическо мислене например, системата ще се нагоди към развитие на тези умения", смята Петков. А президентът на "Мусала софт" Елена Маринова посочва силен аргумент - проверка на Агенцията по заетостта наскоро е показала, че броят на безработните, завършили математическа гимназия, е нула.


title: Фотогалерия: Новите фабрики на България

maintext:
16/20
Новите австрийски цехове
Сектор: Транспортни кранове
Компания: "Палфингер продукционстехник България" (Palfinger)
Място: Червен бряг
Инвестиция: 10.5 млн. лв.
Нови работни места: 126
Австрийската компания ще разшири производството си на компоненти за транспортни кранове в Червен бряг. След приключване на проекта заводът ще произвежда завършени системи и продукти, а не само детайли. Цялата инвестиция ще бъде извършена на три фази за 30 млн. лв., които ще приключат през 2019 г. Обявеният проект е първата част от програмата. Palfinger е в България от 16 години, има над 1000 служители в два завода - в с. Тенево край Ямбол за хидроцилиндри и в Червен бряг за компоненти за кранове.


description: Клубът на родените след 1 януари 1981 г. даде заявка да влезе в политическия живот, като вече спечели слава покрай кампаниите си за Ирина Бокова и референдума на Слави Трифонов

title: "Милениум клуб": организация на младите българи или нова партия

maintext:
1
2 Управителния съвет на Милениум клуба разказа за постигнатото през първите девет месец от създаването си и представи целите си за следващата година по време на първата си годишна среща.
© Георги Кожухаров
1
2 На срещата присъстваха и председателят на 39-ото Народно събрание Огнян Герджиков, вицепремиерът в кабинета "Орешарски" Зинаида Златанова и зам.-финансовият министър в кабинета "Сакскобургготски" Илия Лингорски.
© Георги Кожухаров
генерален секретар на
Нашата идея беше да отворим диалог, да почерпим от това, което е било преди нас, да бъдем като последователи на това, което е било преди нас. В никакъв случай не смятам, че е било твърде рано", отговори председателят на "Милениум" клуба.
Сдружение "Милениум Клуб" за мнозина е сравнително непознато. То бе създадено през март т.г. с амбиционата идея да обедини "българите, родени след 1 януари 1981г.", а домакин на учредяването му в двореца Врана стана Симеон Сакскобургготски. Въпреки че се включи в кампаниите за подкрепа на кандидатурата на Ирина Бокова заООН и за референдума на Слави Трифонов, формациятавсе още е относително непопулярна в обществения живот, но това може и да се промени. Защото на първата си отчетна сбирка в сряда "Милениум клуб" даде заявка да стане част от политическия живот в страната и подсказа, че прерастването му в партия не е невъзможно, въпреки сложната цел да обедини голяма и много пъстра група хора - цяло едно поколение.Началната идея на клуба бе по-скоро да се насочи към хората, учили или работили в чужбина, но постепенно това ограничение е отпаднало, стана ясно на първата годишна среща на организацията на 28 декември в Гранд Хотел София. На срещата, освен управителния съвет и членове на клуба, присъстваха и председателят на 39-ото Народно събрание Огнян Герджиков, вицепремиерът в кабинета "Орешарски" Зинаида Златанова, зам.-финансовият министър в кабинета "Сакскобургготски" Илия Лингорски и акад. Стефан Воденичаров, доскорошен председател на БАН. .На събитието беше поканен и новоизбраният президент Румен Радев, но той не успя да присъства. Член на кабинета му прочете приветствие, в което Радев казва, че за него би било чест да си сътрудничи с клуба."Милениум" клуба доста бързо успя да се активизира политически, въпреки че съществува едва от девет месеца. Още в началото логично бяха направени асоциации с "Българският Великден" - някои от най-активните "великденци" станаха част от партията на царя, НДСВ, а Милен Велчев и Николай Василев - и министри в кабинета "Сакскобургготски".Оттогава не спирали да питат "милениумите" дали са "великденчета". "Ние сме коледари", пошегува се Румен Чолаков, председател на "Милениум", по време на приветствието си в началото на срещата. Факт е обаче, че първата стъпки, с която опитаха да станат разпознаваеми в обществото, бе активната подкрепа за номинацията на Ирина Бокова за генерален секретар на ООН. Въпреки че я защитаваха доста ревностно обаче, членовете на клуба наричат това си начинание "най-голямото си разочарование" заради неуспеха на Бокова. Особено недоволни са от начина, по който е действало българското правителство , като наричат политиката му "катастрофална".След това дойде ред и за подкрепа на референдума на инициативния комитет на Слави Трифонов. Членове на клуба бяха гости на Трифонов няколко пъти и изразиха подкрепа за допитването. На срещата показаха и клип, в който членове споделят как биха гласували по различните въпроси от допитването.От самия клуб обясняват, че членовете му имат разнородни политически убеждения, затова и не подкрепят конкретни политики или политически насоки. Факт е обаче, че очевидно се асоциират с някои фигури от политическото минало или настояще у нас.На въпрос на "Капитал" дали не смятат, че твърде бързо и рязко опитват да навлязат в политическите събития и дали това не би отблъснало потенциалните им членове, Румен Чолаков обясни, че са искали още в началото да дадат сигнал, че не се боят и искат да дискутират проблемите с личности от политическата сфера. ""Винаги на нашите събития сме отправяли покани до хора от целия политически спектър в България. Никога не сме проявявали симпатии към когото и да е било. Някои хора са ни уважавали и са идвали при нас, някои хора са отказвали", обясни Чолаков. Той не посочи конретни имена."Наслушахме се цяла година на кого сме хора, не бяхме царисти, юпита, Слависти (водихме предаване на Слави Трифонов), не бяхме хора на Бокова. Всъщност ние сме хора на себе си", заявява Румен Чолаков. А на въпрос дали общите изяви с въпросните личности няма още в зародиш могат да им изиграят лоша шега, дори и намеренията на клуба да са различни, отговаря: "Аз не се притеснявам за нашата независимост, може би от ПР гледна точка не го казваме достатъчно ясно".Покрай всичката тази политическа дейност, съвсем естествено се появява и въпросът дали клубът ще прерасне в истинска партия. Явно и самите членове са си го задавали. Според вътрешна анкета, в която са участвали 119 души, повече от половината подкрепят идеята да се създаде партия, като най-много са отговорили, че това трябва да се случи в следващите пет години. А 63% от запитаните са казали, че биха участвали в политическия проект."Хората казват не само: "Направете го вие, ние ще гледаме и гласуваме", те казват, че биха участвали," обясни Румен Чолаков, като се уточни, че тепърва ще анализират целите си като организация, затова и решението дали ще влязат в политиката не е окончателно.Остава обаче един въпрос: дали още една партия е отговорът на проблемите в България, или тази организацията може да е по-успешна в конкретни насоки. По-малко известните им кампании са например за премахването на апостила за дипломи за висше образование от страни в ЕС (която завърши успешно). Друго тяхно начинание е менторската програма, в която някои членове с образование и професионален опит го споделят с по-начинаещите, като програмата може да се простира и отвъд границите на самия клуб.Клубът изложи някои от основните си приоритети за следващата година, сред които бяха развиване на по-широка мрежа по света (за момента има комитети в София, Лондон, Ню Йорк и др.) и нова кампания за премахването на апостил за още видове дипломи и документи. Освен това стана ясно, че искат да изразят позиция за съдебната система, която още обаче не са изяснили. Направиха обаче заявка да поканят румънската прокуратура за кръгла маса на тема "Ролята на гражданското общество в съдебната реформа"."Милениум клуб" има намерение и да участва активно в провеждането на българското председателство на Съвета на ЕС през първата година на 2017 г. Те имат амбиция да сформират лобистка група от Източна Европа за прякото участие на гражданското общество в преговорите за Brexit, които вероятно ще съвпаднат с българския ред за председателство.Но въпреки заявения потенциал за конкретни действия и нелоши идеи, организацията все още се лута в избистрянето на големите си цели и мотивацията за преследването им и трябва да свърши още много работа за изясняването на ролята на малко неясните си връзки с личности от политическото минало и настояще на България. А времето ще покаже дали ще се появи още една партия в изборната бюлетина в следващите години.


description: Банките обявяват коледни промоции - ето какво обещават и какво избягват да ни кажат

title: Сезонът на кредитните карти

maintext:
© Юлия Лазарова
таксата за обслужване през първата година, която е между
40 и 100 лв. в зависимост от лимита на картата. Офертите са също така за по-ниски лихви през следващите няколко месеца (вижте таблицата по-долу).
Ако някой е решил да си направи кредитна карта, сега е добър момент. Предколедно почти всички основни банки обявяват промоции . Повечето са свързани с премахване наВъв или извън промоция, всички условия по договора е важно да се гледат внимателно. Ключов параметър е кредитният лимит - тоест максималната сума, която може да се изтегли от картата. Лимитът зависи от личния кредитен риск на всеки клиент. Определя се на база предходни отношения с банката, състоянието на досието на клиента в Централния кредитен регистър и размера на доказуемите му постоянни месечни доходи. Банковите служители могат да изискват и други документи, в случай, че кандидатът за карта е самоосигуряващо се лице.Лихвите по кредитните карти са много високи, затова използването им следва да е разумно. Според изследване на консултантите от "Моите пари", малко над половината от потребителите ползват овърдрафт на принципа "кредит до заплата" и го погасяват веднага след като получат месечния си доход. Така попадат в гратисния период, по време на който не се начислява лихва. Гратисният период обикновено е фиксиран на 15-ия ден от месеца следващ месеца, в който се прави покупката. Тоест, ако пазарувате на 1-ви ще имате 45 дни, но ако пазарувате на 31-ви ще са останали само 15 "безлихвени" дни.Повечето банки предлагат екстри към кредитната карта. Например money-back програми, при които над определен оборот по картата връщат 1% от изтеглената сума. Предлагат се също застраховки при пътуване в чужбина, ако резервациите се правят със същата карта. Лимитите на тези застраховки достигат 30 000 евро при СиБанк.Банките често рекламират възможността за погасяване на използваната сума с минимална месечна вноска от 5% от дължимото. По този начин обаче клиентът остава в задължение дълго време, а разликата в платената лихва става значителна. Например при сума от 3000 лв. и минимална месечна вноска от 150 лв. кредитът ще бъде погасен след две години, а общо платената лихва ще е около 600 лв. Ако човек не може да си позволи по-голяма вноска, е по-добре да погаси задължението наведнъж с потребителски заем, тъй като лихвата по него е близо двойно по-ниска. Така потребителят ще плати с 330 лв. по-малко лихва на банката.На пазара се предлагат кредитни карти, издавани и от небанкови дружества, като например "Бяла карта". Те са особено агресивни в рекламата, като наблягат на това, че не гледат кредитната история на клиента и не начисляват такса за теглене от банкомат например. Горчивата истина обаче е, че подобни издатели налагат много други разходи, които не са обявени никъде или са дълбоко заровени в договора за услугата. Реално годишният процент на разходите може да достигне 45%, което прави кредита много неизгоден. Например за 3000 лв., които се погасяват 2 години, ще бъдат платени около 1600 лв. лихви.Кредитните карти са за безкешови разплащания. Банките таксуват три пъти клиентите си, ако те предпочитат кеш. На първо място таксата за теглене на сумата от банкомат е в повечето случаи 5 лв. плюс 1-2% от изтеглената сума. За 3000 лв. например това прави 65 лв. Освен това при теглене от банкомат няма гратисен период, а лихвата започва веднага да се трупа. Това означава още около 70 лв. лихва за същата сума след 40 дни, които иначе не се дължат, тъй като толкова е гратисният период. Третата причина е, че лихвата много често е по-висока с 3-4 процентни пункта при усвояване на кредит чрез теглене от банкомат. Това прави 50 лв. по-голям разход за лихви за 3000 лв. изплатени в рамките на една година.* Таблицата е коригирана, тъй като лихвеният процент по картата на ЦКБ остава 14% и за следващите години. Годишният процент на разходите се покачва на 24% за втората година при изтеглени 1000 лв., заради начисляването на такса за обслужване от 40 лв.


description: Партиите събират евтини, но опасни дивиденти от раздухването на "мигрантската криза"

title: Балонът, който устройва всички

maintext:
Докато кандидатът за президент на БСП Румен Радев твърдеше, че ЕС не е предприел действия по бежанския проблем, подгласницата му Илияна Йотова присъства на откритата от премиера Борисов Европейска гранична служба на Капитан Андреево
© Георги Кожухаров
Историята с бежанците и мигрантите в България някой ден може да стане учебникарски пример за issue framing (оформяне на проблем, от английски - бел.ред.). Основните политически сили предизборно ще спечелят краткосрочни дивиденти от консенсуса си за най-голямата заплаха за страната и изострените до крайност обществени настроения срещу бежанците - не без помощта и на най-масовите медии. Но вредният ефект вече е видим - всяко решение, което може да облекчи проблема както на властите, така и на хората в близост до центровете за настаняване, а и на обитаващите ги мигранти, се оказва неприемливо още при изговарянето му.Макар че страната ни е транзитен коридор за поне 46 хил. души от 2011 г. насам, поискали закрила в България, политиците се сетиха за "кризата", когато вълната от мигранти драстично намаля. През август, след опита за преврат в Турция, Бойко Борисов направи скоростен тур между Истанбул, Берлин и Брюксел, за да получи гаранции срещу евентуално засилване на бежанския натиск. Като заплаши с "вълна от изток", той демонстрира загриженост за националната сигурност, но наелектризира предизборно за това и другите политически сили.Всяването на страх сработи за всички. БСП получиха повод да атакуват по всяко време управляващите за политиката им към мигрантите. След като Борисов се похвали, че е привлякъл 160 млн. евро спешно финансиране за затягане на граничния контрол, от които само около 17 млн. лв. ще отидат за бежански лагери, от левицата многократно повтаряха, че тези пари ще бъдат изхарчени в голяма степен за осигуряване на жилища за бежанци в българските общини."Правителството залага на етническа промяна на България с трайно заселване на бежанци в българските общини", заяви Корнелия Нинова по повод правителственото постановление, уреждащо интеграцията на получилите бежански статут чрез индивидуални споразумения с общините. В предизборната кампания и подкрепеният от БСП Румен Радев, който вече е и новоизбраният президент, обясняваше на избирателите си, че "европейският път на управляващите е да заместват заминалите ни деца с бежанци".Случаят в лагера в Харманли се оказа удобен повод и за премиера в оставка Борисов да покаже, че само той може да се справи с потенциално възпламеняване на мигрантска криза. В деня след сблъсъците насъбралото се множество, носещо знамена на НФСБ и ВМРО, очакваше премиерът да обяви какви мерки ще бъдат взети срещу мигрантите. Борисов, който предупреди, че след такива остри сблъсъци "винаги има терористичен акт", обвини БСП (но не и Патриотичния фронт), за всяването на страхове. "За пореден път ставаме свидетели на безотговорно поведение, пренебрегване на националния интерес за сметка на популизма и употреба на страха на българските граждани за извличане на политически дивиденти от страна на лидера на БСП и някои медии", написа той във фейсбук.Най-големият победител в надцакването с бежанците определено са т.нар. патриоти. Коалицията между ВМРО, НФСБ и "Атака" увеличи неколкократно електоралната подкрепа за тях по време на президентските избори и се готви да продължи победния си марш и на предсрочните за парламент. Това най-малко ще им даде реална балансьорска позиция и възможност за бъдещо участие в управлението както с ГЕРБ, така и с БСП.Резултат от антибежанската истерия може да е прокарването на идеи на Патриотичния фронт като употребата на огнестрелни оръжия за справяне с масови безредици. "Това би отворило вратата към нечувано за XXI век в цивилизования свят легализиране на насилие, включително срещу политически опоненти, и би ни поставило сред държавите с диктаторски режими, така че българските граждани да са принудени да търсят убежище", каза пред "Капитал" Радостина Павлова, адвокат, експерт в Центъра за правна помощ Voice in Bulgaria. Според нея истинският проблем е толерирането на корупцията от страна на държавата, която си затваря очите за масовото каналджийство.Случаят в Харманли създаде образа на обществен враг, удобен за всички партии от политическото статукво. С това обаче силно намаляха шансовете за адекватна политика, която страната е ангажирана да провежда като член на ЕС. И не е изключено политическият дебат да стигне до избора "или България, или ЕС".